RESOLUTSIOONI LISA:

SOOVITUSED TAOTLETAVA ETTEPANEKU SISU KOHTA

A. Lihtsustamine ja maksumaksja nõuete täitmisega seotud kulude vähendamine

Soovitus A1 – Ühtne ELi käibemaksukohustuslaseks registreerimise kord ja ühtne ELi käibemaksukohustuslase number

Euroopa Parlament kutsub Euroopa Komisjoni üles liikuma ühise ELi käibemaksukohustuslaseks registreerimise korra ja ühtse ELi käibemaksukohustuslase numbri kasutuselevõtu poole 2023. aastaks.

See kord peaks:

— vähendama nõuete täitmisega seotud kulusid, eriti ühtsel turul tegutsevate VKEde jaoks, ning pakkuma välja ühesuguse üleliidulise käibemaksukohustuslaseks registreerimise menetluse (võttes arvesse liikmesriikide erinevaid registreerimistingimusi);

— tagama, et registreerimine on lihtsasti ligipääsetav ja kasutatakse ühtlustatud veebiplatvormi/platvorme, mis töötab/töötavad üle liidu ühesuguselt, kokku lepitud minimaalses hulgas keeltes, et võimaldada lihtsamat kasutamist üle kogu liidu.

Soovitus A2 – Lihtsam maksustamine Euroopa äriühingute / VKEde jaoks ja nendega koostöös

Euroopa Parlament kutsub komisjoni üles tarvitusele võtma meetmed, et 2023. aastaks lihtsustada maksustamist Euroopa äriühingute ja VKEde jaoks ning veelgi vähendada sellega seotud kulusid.

— Mitu selles raportis viidatud algatust peaks välja pakkuma komisjon, kusjuures neile peaksid kiiresti järgnema konkreetsed ettepanekud VKEde toetamiseks COVID-19-järgses majanduses.

— Euroopa äriühingute ja VKEde täiendavaks toetamiseks palub Euroopa Parlament komisjonil hinnata võimalust kehtestada ainulaadne üleeuroopaline käibemaksusüsteem Euroopa äriühingute ja idufirmade jaoks, et vähendada nõuete täitmisega seotud kulusid, eriti juhul, kui nad tegutsevad rohkem kui ühes liikmesriigis. Selle süsteemi järgimine oleks Euroopa äriühingute jaoks valikuline (nt käibega piiratud) ja võiks põhineda Euroopa äriühingute põhimõtetel. Sellest süsteemist saadavad maksutulud jaotataks liikmesriikide vahel, kasutades kokkulepitud valemit (nt töötava elanikkonna protsendi põhjal).

B. Suurem kindlus maksumaksjatele ja/või liikmesriikide maksuhalduritele

Soovitus B1 – Vaidluste lahendamise mehhanism juhtudeks, mil kaks või rohkem liikmesriiki väidavad, et isik on nende maksuresident.

Euroopa Parlament kutsub komisjoni üles kogemuste üle järele mõtlema ja kindlaks tegema allesjäänud lüngad kehtivas nõukogu direktiivis (EL) 2017/1852 maksuvaidluste lahendamise mehhanismide kohta liidus ning leidma lahendused, et ületada nii füüsiliste isikute kui ka äriühingute residentsuse asjus püsivad vastuolud ja ebakindlus, mis põhjustab topeltmaksustamise ja/või topeltmaksuvabastuse ohtu. Parlament kutsub komisjoni üles esitama 2023. aastaks ettepanekud maksuresidentsuse määratluse kohta.

Samuti tuletab Euroopa Parlament meelde, et vaidluste tulemused tuleks teha üldsusele kättesaadavaks kokkuvõtte vormis, mis lähtub direktiivi (EL) 2017/1852 artiklis 18 kirjeldatud menetlusest, ning need peaksid sisaldama tegelikke maksumäärasid. Kehtestatud kord peab tagama, et otsuse saamise tähtajad, mis kajastavad probleeme, mida vaidlus maksumaksjatele tekitab, on õiguslikult siduvad ja jõustatavad. Võttes arvesse COVID-19 järgses majanduses toimunud muutusi, sealhulgas üleminekut kaugtööle, peaks komisjon võimalikult kiiresti hindama, kas kehtivad õigusaktid on maksumaksjate topeltmaksustamise ohu vähendamiseks piisavad, ning vajaduse korral kõnealust direktiivi muutma või teise võimalusena tegema ettepaneku uute meetmete kohta. Samuti märgitakse, et direktiiv ei ole piisavalt nähtav ja komisjon peaks tegema rohkem, et tagada kodanike teadlikkus selle mehhanismi olemasolust.

Soovitus B2 – Automaatse teabevahetuse laiendamine

Euroopa Parlament kutsub komisjoni üles hindama vajadust ja kõige sobivamat viisi laiendada liikmesriikide automaatset teabevahetust, et see hõlmaks täiendavaid tulu ja vara kategooriaid, nagu krüptovarad (DAC8). Kuna liikmesriigid on õiguslikult kohustatud saatma andmeid ainult nende kategooriate kohta, mille kohta teave on juba kättesaadav, näib, et seetõttu on teave teatavate tulu- ja varakategooriate kohta puudulik.

Soovitus B3 – Suunised positiivsete maksusoodustuste kohta

Euroopa Parlament kutsub komisjoni üles avaldama suuniseid maksusoodustuste kohta, mis ei moonuta ühtset turgu. Põhjuseks on asjaolu, et maksumaksjate ja liikmesriikide maksukindlus suureneks, kui liikmesriikidel oleks ühine arusaam sellest, millised maksusoodustused parandavad liidu majandustulemusi, ilma et see kahjustaks ühtse turu toimimist.

C. Maksulõhe ja nõuete täitmisega seotud kulude vähendamine

Soovitus C1 – E-arvete kasutamine

Euroopa Parlament palub Euroopa Komisjonil:

— luua viivitamata ja 2022. aastaks kogu liidus e-arveldamise ühtlustatud ühine standard, et vähendada killustatud ja erinevate süsteemide loomise kulusid liikmesriikides;

— määrata kindlaks e-arvete roll reaalajas aruandluses;

— uurida võimalust võtta 2023. aastaks kogu liidus järk-järgult kasutusele kohustuslik e-arveldamine, keskendudes nõuete täitmisega seotud kulude märkimisväärsele vähendamisele, eelkõige VKEde jaoks. Arvete väljastamist tuleks hallata ainult riigi hallatava(te) /sertifitseeritud süsteemi(de) kaudu, tagades täieliku andmekaitse;

— uurida 2023. aastaks võimalust, et süsteem esitab maksukohustuslastele osaliselt (või täielikult) maksukuulekusega seotud andmed/dokumendid, kaasa arvatud vastutus nende deklaratsioonide (või nende osade) nõuete täitmise eest, pidades eelkõige silmas nõuete täitmisega seotud kulude ja riski vähendamist VKEde jaoks.

Soovitus C2 – Alternatiivne võimalus käibemaksulõhe vähendamiseks

Euroopa Parlament kutsub komisjoni üles, pidades silmas käibemaksulõhe märkimisväärset üleliidulist vähendamist, eriti COVID-19-järgse majanduse kontekstis, tegema ettepanekuid meetmeteks, mis vähendaksid oluliselt tuvastatud käibemaksulõhet, eriti liidu piiriülese kaubandusega seotud maksulõhet. Selle nõude täitmine 2022.–2023. aastaks on võimalik ühe või mitme järgneva algatuse abil:

— uuesti käivitada lõpliku korra loomise algatus, kuna see on kõige loomulikum ja tõhusam viis võidelda maksupettuste vastu, mis põhjustavad igal aastal suurt kahju;

— lihtsustada käibemaksukohustuste täitmist ja saada andmeid maksupettuste järelevalveks ja nende vastu võitlemiseks (1), et vähendada piiriülese kaubandusega seotud käibemaksualast halduskoormust; kutsub komisjoni üles teha ettepanek järk-järgult, kuid viivitamata, laiendada olemasolevat ühe akna süsteemi platvormi „ettevõtjalt tarbijale“ toimimiselt ettevõtetevahelisele toimimisele, eelkõige seoses ettevõtjalt tarbijale tarnitavate kaupadega, mille puhul käibemaksu tasumise eest vastutav isik ei asu liikmesriigis, kus käibemaks tasumisele kuulub, seoses teatavate ettevõtjatevaheliste teenuste osutamisega, kui osutatud teenused on valdavalt ettevõtjalt tarbijale osutatavad teenused, ning seoses direktiivi 2006/112/EÜ artikliga 196;

— kavandada ja esitada ettepanek andmete veebipõhise esitamise standardi kohta (eelkõige) liidu piiriüleses kaubanduses, eelistatavalt kasutades andmeid, mis on saadud e-arveldamisest (või alternatiivsel teel, kuid säilitades põhimõtte, et andmed tuleb esitada üks kord), kaasa arvatud tõhus ja väga turvaline tsentraliseeritud/detsentraliseeritud andmetöötlus pettuste avastamiseks. Andmed asendavad kõik selles valdkonnas kehtivad aruandlusnõuded ja vähendavad nõuete täitmisega seotud üldkulusid, eelkõige VKEde puhul. Kogutud andmete kasutamisel tuleks nõuetekohaselt arvestada konfidentsiaalsust ja võtta arvesse kõiki asjakohaseid andmekaitse õigusakte. Kaaluda võib plokiahela (või alternatiivse) tehnoloogia kasutamist ning liidu ühistel standarditel põhinevaid süsteeme võiksid käitada erasektori tarnijad.

Soovitus C3 – ühtne ühtlustatud maksudeklaratsioon ja ühe akna süsteem

Euroopa Parlament palub komisjonil esitada seadusandliku ettepaneku, mille eesmärk on

ühtne ja ühtlustatud äriühingu tulumaks, et toetada BEFITi rakendamist liidus. Deklaratsiooni koostamise lihtsustamiseks võiks kasutada standardset lähenemisviisi maksudeklaratsiooni sisule ja vormile. Selline võimalus aitaks lihtsustada äriühingu tulumaksu käsitlevat aruandlust ja vähendada vajadust tellida maksukohustuse täitmiseks vajalik teenus kolmandalt isikult, eelkõige piiriülese äritegevusega VKEde puhul.

Soovitus C4 – Maksuvaatluskeskus Euroopa maksustamise suundumuste jälgimiseks ja kvantifitseerimiseks

2019. aastal algatas Euroopa Parlament ettevalmistava meetmena ELi maksuvaatluskeskuse loomise. Euroopa Parlament palub komisjonil anda tehtud tööle sõltumatu hinnang ja teha ettepanekuid, kuidas algatusega edasi minna.

D. Uus koordineeritud Euroopa äriühingu tulumaksu süsteem

Soovitus D1 – Laenu teel rahastamise sooduskohtlemise probleemi lahendamine

Komisjon on välja kuulutanud algatuse, mille eesmärk on leevendada äriühingute investeerimisotsustes laenuvahendite eelistamist, mis on tingitud laenuvahenditega finantseerimise intressimaksete mahaarvatavusest.

Euroopa Parlament palub komisjonil:

— koostada põhjalik mõjuhinnang ja lisada tulevasse ettepanekusse, mis käsitleb laenu teel rahastamise sooduskohtlemise vähendamiseks ette nähtud kompensatsiooni, tugevad maksustamise vältimise vastased klauslid; võtta seisukoht, et sellise kallutatuse vastu saab võidelda kas omakapitali kaudu rahastamisega seotud kulude uue mahaarvamise lubamisega või intresside mahaarvamise võimaluste vähendamisega, ning tuletab meelde, et liigsete laenukasutuse kulude mahaarvamise vähendamine ei tohi ületada 20 % maksumaksja tulust enne intressi-, maksu-, amortisatsiooni- ja amortisatsioonieelset tulu (EBITDA), mis on veel üks lahendus laenukapitali eelistamise vähendamiseks.

Soovitus D2 – Liidu ühtsed maksundusalased õigusnormid

Tulevase BEFITi raames palub Euroopa Parlament komisjonil teha järgmist:

— analüüsida ettevõtete tegeliku majandustegevuse eri elemente (müük, tööjõud, varad);

— algatada ulatuslik konsultatsioon, millesse on kaasatud liikmesriigid, riikide parlamendid ja Euroopa Parlament.

E. Maksuametite tõhusus, maksuteabe vahetamine ja andmete kvaliteet

Soovitus E1 – Eurofisc 2.0

Euroopa Parlament palub komisjonil:

— tugevdada liidu pettusevastase võitluse ekspertide võrgustikku Eurofisc ja varustada see piisavate vahenditega tulemuslikeks ühisteks riskianalüüsideks, uurimiste koordineerimiseks ja koostööks Euroopa Pettustevastase Ameti (OLAF), Europoli ja Euroopa Prokuratuuriga, pidades eelkõige silmas käibemaksupettuste uurimist;

— esitada Eurofisc 2.0 ettepanek. Kordab sellega seoses soovitusi, mis on esitatud parlamendi 16. septembri 2021. aasta resolutsioonis maksualast teabevahetust käsitlevate ELi nõuete täitmise kohta – edusammud, õppetunnid ja ületamist ootavad raskused. Märgib, et Eurofisc 2.0 võiks oluliselt parandada vahetatud maksuteabe tõhusat kasutamist maksuhaldurite poolt ja vahetatava teabe kvaliteeti.

(1) Euroopa Parlamendi uuringuteenistuse koostatud Euroopa lisaväärtuse hinnangu kohaselt viib laiendatud koostöö stsenaarium ehk infovahetus + ühe akna süsteemi rakendamine umbes 39 miljardi euro suuruse ELi lisaväärtuseni.